Kázeň z ev. Sl Božích, BA (NK), 25.12.2023, 8.30/10.00 hod., 1.sl. vian.; ES: 61, 34, 590, 35, 53, A 15, 12; ev.: Mt 1,18-25; Ž 2,1-4.7n. 10 -12

Milí bratia a milé sestry!

Ako kresťanská cirkev dnes slávime narodenie Spasiteľa sveta – Ježiša – Božieho Syna.

Nekresťanovi, no azda aj niektorým kresťanom môže napadnúť otázka: **„Má Boh Syna?“** – Veď nemá ženu.

Vo Viere (všeobecnej kresťanskej) spoločnej všetkým kresťanom vyznávame: „Verím v Boha Otca všemohúceho, Stvoriteľa neba i zeme. **Verím v Ježiša** Krista, **Syna Jeho jediného**.“

O čo v týchto slovách dávneho vyznania viery ide? – Ako ich obsah priblížiť našim súčasníkom? O tom budeme tu, na Službách Božích, premýšľať. Skôr ako tak urobíme, modlime sa Modlitbu Pánovu. **Otče náš...**

**Žalm 2, 7**: *„**Vyrozprávam rozhodnutie Hospodinovo. Riekol mi: Ty si môj Syn; ja som Ťa dnes splodil.“*

**Bratia a sestry!**

Hovorieva sa: „Jablko nepadne ďaleko od stromu:“. Alebo: „Aká matka, taká Katka.“ Tiež „Aký otec, taký syn.“ Sú to, verím, zrozumiteľné prirovnania.

**Sú synovia, ktorí kráčajú v otcových stopách**, v spôsoboch, zvykoch i práci svojho otca. Napr. prevezmú rodinnú firmu. **No sú aj takí synovia, ktorí sa otcovi vzoprú. Idú celkom inou cestou.** Nazdávajú sa, že dobrý život je ten, ktorý sa odohráva čo najďalej od ich otca. Ježiš o tom vyrozprával podobenstvo o márnotratnom synovi (L 15, 11nn).

Dnes si s vďačnosťou pripomíname Ježišovo narodenie. **V prípade Pána Ježiša stopercentne platí: „Aký Otec, taký Syn.“** Svedčia o tom nielen Ježišove slová (J 10, 30):*„Ja Otec jedno sme“*, ale celý príbeh Ježišovho života – Jeho narodenia, pôsobenia, smrti i vzkriesenia.

**Pre Ježiša bola najdôležitejšou vôľa Jeho nebeského Otca. Jej konanie, naplnenie.** Ježiš nežije pre seba, aby sa zviditeľnil. To, čo robí a ako žije, nečiní preto, aby sa presadil, stal sa superstar, ktorú budú ďalší obdivovať. Hoci bol rovný Bohu, nelipol na tejto rovnosti. Naopak, vo Filip 2, 6n čítame, že hoci *„mal podobu Božiu a svoju rovnosť s Bohom nepokladal za* (ulúpenú) *korisť, ale* ***vzdal sa hodnosti,******vzal na seba podobu služobníka, podobný sa stal ľuďom, a keď sa zjavil ako človek.****“*

Ježišov Otec je Tvorca života, Stvoriteľ neba i zeme. Aj Ježiš miluje život, Je na strane života. Pomáha, uzdravuje, dokonca oživil – prinavrátil do života troch mŕtvych. Nevyhľadáva utrpenie. V predvečer svojej smrti sa v Getsemanskej záhrade modlí: **„*Otče môj,*** *ak je možné nech ma minie tento kalich.“* Avšak dodáva: *„****nie ako ja chcem, ale ako Ty“*** (Mt 26, 40).

V prípade nám narodeného Božieho Syna, Spasiteľa a nášho Pána Ježiša stopercentne platí: „Aký Otec, taký Syn.“

**V článku** vyznania viery: **„Verím v Syna Jeho jediného“** však **nejde o genetické otázky** týkajúce sa pokrvného príbuzenstva, rodinných, biologických vzťahov.  **- kým je Ježiš Kristus pre nás, veriacich v Neho,**

**- kým je Ježiš pred Bohom,**

**- aké je Jeho poslanie.**

Porozumieť nám to pomôže 2. žalm. V jeho pozadí je slávnosť, pri ktorej boli izraelskí králi uvedení na trón – intronizovaní. Pri nej im – ako od samého Boha – zneli slová: **„*Ty si môj Syn; ja som Ťa dnes splodil.“***Tieto slová nastupujúcim kráľom pripomínali, že ich úlohou nie je sledovať svoje ciele, ale zastupovať Božie záujmy, ako v onej dobe mohol splnomocnený syn zastupovať svojho otca.

Spomenuté slová kráľov tiež upozorňovali, že **ich autorita a moc závisí od toho, ako sami rešpektujú Božiu autoritu a ako verne reprezentujú Božiu moc.**

Funkcia izraelských kráľov je poslaním, službou, nie cestou pre svojvoľnosť (Som „hore“, teraz môžem všetko...), pre vyvyšovanie a presadzovane, vlastného prospechu.

Keď kráľ zabudol, v službe Koho stojí, ak stratil vedomie svojho poslania a závislosti na Bohu, ktorý ho do úradu povolal, už nebol synom. Spreneveril sa svojmu poslaniu.

To nebol prípad Ježiša. **Ježiš je pravým Božím Synom. Jedinečným Synom. Nehľadá svoj prospech, vlastné záujmy. Jeho život je napĺňaním Božieho poslania.** Nie náhodou pri začiatku Ježišovho verejného pôsobenia, keď Ho pokrstil Ján Krstiteľ, zazneli slová (Mt 3, 16n) nápadne podobné tým, ktoré zneli pri nástupe izraelských kráľov: *„Keď bol Ježiš pokrstený, hneď vystúpil z vody, a hľa, otvorili sa nebesá a videl Ducha Božieho, ktorý zostupoval ako holubica a prichádzal na Neho. A hľa, z neba bolo počuť hlas:* ***Toto je môj milovaný Syn, v ktorom sa mi zaľúbilo.****“* Otvorené nebesá naznačujú, že **Ježiš nie je nijaký súkromný dobrodruh, ale Boží veľvyslanec, reprezentant, Boží Syn.**

V Starej zmluve bol Božím Synom nazvaný aj Hospodinov ľud Izrael (2M 4, 22; Oz 11, 1). **Nesplnil však svoju úlohu byť svetlom ďalším národom.**

Boh povolal Ježiša, svojho milovaného Syna. Podobne ako Izrael 40 rokov putoval púšťou, je aj Ježiš vyvedený na púšť – na miesto skúšky, hraničnej situácie. **Diabol Ho pokúša, nech** sa ukáže, **predvedie, čo pre Ježiša znamená, že je Božím Synom.** Ukáž sa, ako Ti to nadiktujem... (Mt 4, 3nn): *„Ak si Syn Boží, povedz, nech sa z týchto kameňov stanú chleby!“*

No **Ježiš odmieta diablovu „hru“, v ktorej by pokušiteľ určoval, čo má Ježiš robiť.** Diablovi odpovedá: *„Napísané je“* (v Písme sv. – Mt 4, 4).

Avšak aj diabol používa argumenty z Biblie. ***„Ak si Syn Boží, zhoď sa****; veď je napísané: Anjelom svojim prikáže o Tebe a zachytia Ťa na ruky, aby si si nohu neurazil o kameň.“* (Mt 4, 6) Vidíme, že **i „zbožné“ biblické argumenty môžu byť falošné, keď sledujeme len vlastné sebecké záujmy.**

**Boží Syn Ježiš nie je Ten, kto používa Boha na to, aby MU PÁN BOH splnil každé prianie. Naopak, Boží Syn Ježiš je Ten, kto je BOHU celkom k dispozícii**, kto chce napĺňať Božie plány.

Po dvoch neúspechoch to diabol skúša do tretice. Ježišovi  *„ukázal všetky kráľovstvá sveta a ich slávu a povedal Mu: Toto všetko Ti dám, ak padneš a budeš sa mi klaňať.“* (Mt 4, 8n)

Mať moc je dôležité. **Kto je mocný, môže urobiť mnoho dobrého.** No jestvuje aj moc, ktorá kriví charakter človeka, spútava, ovláda ho, ovláda druhých. Je to moc, v ktorej sa človek hrá na Boha – moc diabolská. **Je však aj moc, ktorá nie je hrozbou, ale záchranou. Neprichádza, aby zatracovala, odsudzovala. Prichádza ako spása – záchrana.** Nejde jej o vlastné ambície, ale o Božiu slávu. **Túto moc používa Ježiš. V tom je pravým, jedinečným a jediným Božím Synom.**

Prečo jediným? Je to taká „kontrolka“, ktorá sa „rozsvieti“, keby nás niekto chcel lákať na iné „spásne“ riešenia. „**Kontrolka“, ktorá vraví: Boh nemá inú tvár, ako tú, ktorú nám ukázal v Ježišovi Kristovi**, ktorý neprišiel súdiť svet, ale spasiť – zachrániť ho. Krásne o tom hovorí Ján 3, 16 – 18: ***„****Lebo tak* ***Boh miloval svet, že svojho jednorodeného Syna dal, aby nezahynul, ale večný život mal každý, kto verí v Neho.****Lebo* ***neposlal Boh Syna na svet, aby odsúdil svet, ale aby ho spasil.****Kto verí v Neho, nebude súdený. Kto neverí, už je odsúdený, pretože neuveril v meno jednorodeného Syna Božieho.“* Dnes, keď slávime narodenie Pána, **si smieme uvedomiť, že:**

* **V prípade Pána Ježiša stopercentne platí:**

**„Aký Otec, taký Syn.“** Premýšľajme, ako ďaleko sme sa my „zakotúľali“ od nebeského Otca.

* **Ježiš nie je nijaký súkromný dobrodruh,**

**ale Boží veľvyslanec, reprezentant, Boží Syn.**

* **Pre Ježiša bola najdôležitejšou vôľa Jeho**

**nebeského Otca. Jej konanie, naplnenie.**

* **Boh nemá inú tvár, ako tú, ktorú nám**

**ukázal v Ježišovi Kristovi. V ňom prišla spása svetu.**

„Ó ty vianočný čas preradostný, milosť prinášaš všetkým nám. Svet vo tmách chodil, Pán sa narodil: radujme sa, radujme sa kresťania!“ (ES 53, 1) Amen.

*S použitím: Zvonimír Šorm &spol.: Co jsem jako farář nakradl (vyd. Kalich, Praha 2021):***Martin Šefranko, evanjelický a. v. farár**